Mette Thiesen (DF), 2025-03-11:
Det er noget, jeg som ordfører og menneske tager helt ekstremt alvorligt.
Det er altid vigtigt, når man taler straf, at der er to spor.
Der er det her spor, som handler om retsfølelsen for offeret og for den familie, som måske sidder tilbage.
Der skal jeg være ærlig og sige, at det står højere for os, end det gør, at der er et menneske, som har begået vold eller begået drab, som skal ud på den anden side.
Det skal der simpelt hen ikke herske tvivl om.
Vores sympati ligger for størstedelen hos offeret og hos familien, og det bør den i øvrigt gøre for alle.
Men der er selvfølgelig også det andet spor, hvor vi jo har en praksis inden for vores retssystem generelt om rehabilitering.
Der er jeg sådan set
meget enig i det, som der kommer fra den konservative ordfører, i forhold til om man kunne lægge noget ovenpå.
Men det er jo selvfølgelig, når vi taler om eksempelvis partnervold, for ved partnerdrab skal jeg være ærlig og sige, at for mange af de her menneskers vedkommende mener jeg egentlig bare, at de skal låses inde og nøglen skal smides væk.
Men for netop at tage det her emne helt ekstremt alvorligt er vi nødt til at have langt højere straffe.
For vi er også som samfund nødt til at sætte foden ned og sige, sådan som det i øvrigt glimrende blev sagt af en tidligere ordfører: Hjemmet er det tryggeste, man har.
Det er ens base.
Det er her, man skal kunne føle sig allermest tryg.
Hvis der sker vold inden for hjemmets fire vægge, er det også meget, meget alvorligt.
Og desværre har vi jo set førhen, at det har givet rabat, at man simpelt hen har udsat en person, som man i virkeligheden skulle passe på, for grov vold osv.
Det er heldigvis blevet fjernet, men der udestår i den grad stadig væk noget oprydning på området i forhold til at sikre, at dem, der udsættes for partnervold og desværre også partnerdrab, og deres familier bliver tilgodeset i langt højere grad.
Det er jo sådan set derfor, at vi går ind for langt højere straffe, og det er noget af det, som vi også kommer til at tage med i forhold til de kommende forhandlinger.
Men der er jo mange ting, man kunne gøre i forhold til det her konkrete.
Men som det også har været nævnt tidligere, kan jeg også blive lidt forvirret i den debat, der foregår.
Det er bare for at sige, at vi absolut ingen kvababbelser har ved at lægge oven på straffen i forhold til at give en tvungen behandlingsdom og måske endda også gøre det til et vilkår og sige, at hvis man ikke modtager det her, og hvis man ikke viser en eller anden form for forbedring, kommer man bare ikke ud.
Det ville jeg absolut heller ikke have nogen kvababbelser ved.
Men i Dansk Folkeparti tager vi det som sagt ekstremt alvorligt, og vi sidder også og arbejder på et konkret udspil, fordi vi netop også ved, at der kommer nogle forhandlinger lige om lidt.
Det handler bl.a. også om, at hvis man eksempelvis udøver vold imod sin gravide kæreste eller slår hende ihjel, så er det altså dobbelt op, for så er det enten vold eller mord mod to personer, og det skal selvfølgelig give straf, som hvis man slog to personer ihjel eller bankede to personer.
Så der er mange ting, vi stadig væk kan gøre.
Selv om der selvfølgelig har været mere opmærksomhed på emnet og der er blevet gjort mere, mener jeg stadig væk, at der er langt mere, vi skal gøre.
Men jeg skal være ærlig og sige, at for mit vedkommende og for vores vedkommende er det altså hensynet til offeret og til offerets familie, der vægter allerallerhøjest, og det er derfor, vi vil have straffene markant op, og for drab – det har jeg sådan set også sagt tidligere – er vi også åbne over for at indføre en reel livstid, altså at smide nøglen væk.